স্পিনারদের মতো টানা হাত ঘোরানোর সুযোগ পাননি। তবু তিন টেস্টের শেষে তাঁর ঝুলিতে ১০ উইকেট। গড় ১৭.৭০। 
সোমবার বিকেলে পাল্লেকেলে’তে আগুন ঝরানো বোলিংয়ের ‘পুরস্কার’ পেলেন মহম্মদ শামি। অধিনায়ক বিরাট কোহলি জানিয়ে দিলেন, এই মুহূর্তে বিশ্বের সেরা তিন পেসারের তালিকায় অনায়াসে চলে আসবেন বাংলার স্পিডস্টার। ধারাবাহিকতা বজায় রাখতে পারলে সেরা পেস বোলার হওয়ার মশলাও রয়েছে শামির মধ্যে। 
শ্রীলঙ্কা’র বিরুদ্ধে হোয়াইটওয়াশ সিরিজের শেষে সাংবাদিক বৈঠকে কোহলি বলেন, ‘‘উইকেট নেওয়ার ক্ষমতা এবং ম্যাচের উপর প্রভাবের জন্য আমি নিশ্চিতভাবেই শামি’কে বিশ্বের সেরা তিন ফাস্ট বোলারের তালিকায় রাখব। ও যখন নিজের ১২০ শতাংশ নিংড়ে দেয়, তখন ধারাবাহিকভাবে ১৪০-১৪৫ কিলোমিটার গতিতে বল করতে পারে।’’ শামি’র চোট প্রবণতা নিয়ে উদ্বেগ প্রকাশ করলেও কোহলি’র সংযোজন, ‘‘শামি যখন নিজের মেজাজে থাকে, তখন মাঠে দাঁড়িয়ে ওর বোলিং দেখতে দারুণ লাগে।’’ 
গত দু’বছরে কোহলি’র দলের সবচেয়ে বড় প্রাপ্তি সম্ভবত ‘বেঞ্চ স্ট্রেন্‌থ’। মাত্র তিনটি টেস্টে রকস্টারের মতো পারফর্ম করছেন হার্দিক পাণ্ড্য। রবীন্দ্র জাডেজা নির্বাসিত হলেও কুলদীপ যাদব চার উইকেট পেয়েছেন। কোহলি জানিয়েছেন, সে কারণেই একপেশে সিরিজে বিভিন্ন ধরনের পরীক্ষা-নিরীক্ষা করার সুযোগ পেয়েছেন তিনি। 
কী রকম পরীক্ষা? সেটাও ফাঁস করেছেন অধিনায়ক। তৃতীয় টেস্টে জয় প্রত্যাশিতই ছিল। কিন্তু এদিন সকালে একটি ‘কাল্পনিক পরিস্থিতি’কে মাথায় রেখে মাঠে নেমেছিল কোহলি’র দল। ধরে নেওয়া যাক, বিদেশের মাটিতে সিরিজ নির্ণায়ক টেস্টের পঞ্চম দিনের খেলা হচ্ছে। ৬০-৭০ ওভারের মধ্যে বিপক্ষকে আউট করতে পারলে সিরিজ জেতা যাবে। সেই লক্ষ্যমাত্রা নিয়েই এদিন মাঠে নেমেছিলেন তাঁরা। 
এক তরফা সিরিজ কি টেস্ট ক্রিকেটের ভবিষ্যৎকে অনিশ্চয়তার দিকে ঠেলে দিচ্ছে? তুল্যমূল্য ক্রিকেট হলে যে সিরিজটা উপভোগ্য হতো, সে কথা মেনে নিয়েছেন কোহলি। তবে তাঁর বক্তব্য, মাঠে নামলে তো সেটা মাথায় রেখে খেলা সম্ভব নয়!